། ངེས་པར་འབྱུང་བ་མཆོག་གི་ལམ། ། དམ་པའི་ཆོས་ལ་ཕྱག་འཚལ་ལོ། ། བསོད་ནམས་ཞིང་རབ་མཆོག་གྱུར་པ། ། ལྷ་དང་མི་ཡི་མཆོད་པའི་གནས། ། རྒྱལ་སྲས་རང་རྒྱལ་དགྲ་བཅོམ་པ། ། ཚོགས་མཆོག་དགེ་འདུན་ལ་ཕྱག་འཚལ། ། ཚུལ་གནས་ཐོས་དང་བསམ་ལྡན་ཞིང་། ། ཏིང་ངེ་འཛིན་ལ་མཉམ་པར་གནས། ། བདེ་གཤེགས་བསྟན་པ་ལེགས་འཛིན་པའི། ། བཤེས་གཉེན་ཀུན་ལ་ཕྱག་འཚལ་ལོ། ། མཆོད་པར་འོས་པ་ཐམས་ཅད་ལ། ། ཞིང་རྡུལ་ཀུན་གྱི་གྲངས་སྙེད་ཀྱི། ། ལུས་བཏུད་པ་ཡིས་རྣམ་ཀུན་དུ། ། མཆོག་ཏུ་དད་པས་ཕྱག་འཚལ་ལོ། ། གཉིས་པ་མཆོད་པ་ལ། སྤྱིར་མཆོད་པ་ནི། མཆོད་ཡོན་མེ་ཏོག་བདུག་སྤོས་དང་། ། སྣང་གསལ་དྲི་མཆོག་ཞལ་ཟས་དང་། ། གདུགས་དང་རྒྱལ་མཚན་རོལ་མོའི་སྒྲས། ། བླ་མའི་ཚོགས་དང་དཀོན་མཆོག་མཆོད། ། འཇིག་རྟེན་ཁམས་ནི་མཐའ་ཡས་པར། ། བདག་པོས་ཡོངས་སུ་མ་བཟུང་བའི། ། མཆོད་པའི་ཡོ་བྱད་ཅི་མཆིས་པ། ། བློ་ཡིས་བླངས་ནས་དབུལ་བར་བགྱི། ། རབ་དད་ཡིད་ལས་བྱུང་གྱུར་པའི། ། མཆོད་པའི་སྤྲིན་གྱི་ཕུང་པོ་ནི། ། མཁའ་དང་མཉམ་པ་དུ་མ་ཡིས། ། ཡོན་ཏན་རྒྱ་མཚོ་སྲས་བཅས་མཆོད། ། དམན་པའི་ཡུལ་ལས་རབ་འདས་ཤིང་། ། རྒྱལ་བ་ཀུན་གྱི་དམ་ཚིག་མཆོག། དངོས་གྲུབ་ཀུན་གྱི་གཞིར་གྱུར་པ། ། བདུད་རྩི་མཆོག་གིས་མཆོད་པར་བགྱི། ། སྒྲིབ་པའི་དྲི་མ་ཀུན་བསལ་ནས། ། རྟོག་པ་ཀུན་ལས་རྣམ་གྲོལ་བའི། ། བླ་ན་མེད་པའི་བྱང་ཆུབ་སེམས། ། བདེ་བ་ཆེན་པོ་བརྙེས་གྱུར་ཅིག། བྱེ་བྲག་ཉེར་སྤྱོད། རིན་ཆེན་བདུན། འདོད་ཡོན་ལྔ་རྣམས་འབུལ་བ་ནི། ཐལ་མོ་སྙིང་གར་སྦྱར་ལ། མཆོད་ཡོན་ཕལ་ཆེར་མཆོད་ཡོན་བླ་བྲེ་དང་། ། མཆོད་ཡོན་བཀོད་པའི་འོད་ཟེར་རབ་བཀྱེ་ཞིང་། ། མཆོད་ཡོན་སྣ་ཚོགས་ཀུན་ཏུ་བཀྲམ་བྱས་ནས། ། བདག་ཉིད་ཆེན་པོ་དཔལ་ལྡན་བླ་མར་མཆོད། ། ཨོཾ་གུ་རུ་བུདྡྷ་བོ་དྷི་ས་ཏྭ་ས་པ་རི་ཝཱ་ར་ཨརྑྷཾ་པྲ་ཏཱིཙྪ་སྭཱ་ཧཱ། དེ་བཞིན་དུ་མེ་ཏོག་དང་། པུཥྤེ། བདུག་སྤོས་དང་། དྷཱུ་པེ། སྣང་གསལ་དང་། ཨཱ་ལོ་ཀེ། དྲི་མཆོག་དང་། གནྡྷེ། ཞལ་ཟས་དང་། ནཻཝི་དྱེ། སིལ་སྙན་དང་། ཤབྡ་རྣམས་སྦྱར་བའི་འཐར། དྷརྨཱ་ར་ཎི་ཏ་བརྗོད་ཅིང་རོལ་མོ་བྱ། ཨོཾ་སརྦ་བིཏྲ་པཱུ་ར་པཱུ་ར། སུ་ར་སུ་ར། ཨཱ་ཝརྟ་ཡ་ཨཱ་ཝརྟ་ཡ་ཧོཿཞེས་བརྗོད་ཅིང་། བདེ་བར་གཤེགས་པ་ཐམས་ཅད་ལ། ། འཁོར་ལོ་རིན་ཆེན་འདི་ཕུལ་བས། ། སྲིད་པའི་འཁོར་ལོ་རྒྱུན་བཅད་དེ། ། ཆོས་ཀྱི་འཁོར་ལོ་བསྐོར་བར་ཤོག། ཨོཾ་གུ་རུ་བུདྡྷ་བོ་དྷི་ས་ཏྭ་ས་པ་རི་ཝཱ་ར་ཙཀྲ་རཏྣ་པཱུ་ཛི་ཏེ་ཧཱུྃ། རྒྱལ་བ་སྲས་དང་བཅས་རྣམས་ལ། ། ནོར་བུ་རིན་ཆེན་འདི་ཕུལ་བས། ། བཀྲེན་ཅིང་ཕོངས་པ་རྒྱུན་བཅད་དེ། ། འབྱོར་པ་ཕུན་སུམ་ཚོགས་པར་ཤོག། མ་ཎི་རནྟ༴བཙུན་མོ་རིན་ཆེན་འདི་ཕུལ་བས། ། མ་རིག་མུན་པ་རྒྱུན་བཅད་དེ། ། ཤེས་རབ་དབྱིངས་ཀྱི་དོན་རྟོགས་ནས། ། ཐབས་དང་ཤེས་རབ་འབྲེལ་བར་ཤོག། ཝ་སྟི་རཏྣ༴བློན་པོ་རིན་ཆེན༴ཕྱི་ནང་གསང་གསུམ་ཐེག་གསུམ་ལྡན། ། བསམ་ཡས་བསྟན་པ་རབ་འཛིན་ཅིང་། ། ཡོན་ཏན་ཐམས་ཅད་ལྡན་པར་ཤོག། མ་ཧཱ་ཏ་རཏྣ༴གླང་པོ་རིན་ཆེན༴ལྟ་ངན་རྣམས་ནི་རབ་བསལ་ནས། ། བླ་མེད་ཐེག་པར་རབ་ཞོན་ཏེ། ། ཐམས་ཅད་མཁྱེན་གྲོང་བགྲོད་པར་ཤོག། ཧ་སྟི་རཏྣ༴རྟ་མཆོག་རིན་ཆེན༴སྲིད་པའི་གཟེབ་ལས་ངེས་གྲོལ་ཏེ། ། རྫུ་འཕྲུལ་མཆོག་གི་ཤུགས་ཐོབ་ནས། ། སངས་རྒྱས་ཞིང་དུ་བགྲོད་པར་ཤོག། ཨ་ཤྭ་རཏྣ༴དམག་དཔོན་རིན་ཆེན༴ཉོན་མོངས་དགྲ་ལས་རྒྱལ་གྱུར་ནས། ། ཕས་ཀྱི་རྒོལ་བ་ཚར་བཅད་དེ། ། བསྙེངས་བྲལ་མཆོག་ནི་ཐོབ་པར་ཤོག། ཁཌྒ་རཏྣ༴ཁ་དོག་དབྱིབས་ལེགས་ཡིད་འོང་རྒྱན་ཕྲེང་ལྡན། ། ཕྱོགས་དུས་ཀུན་ན་གཟུགས་མཆོག་ཅི་མཆིས་རྣམས། ། མོས་བློས་བླ་མ་མཆོག་ལ་བདག་འབུལ་གྱི། ། བཞེས་ཤིང་བླ་མེད་གྲུབ་མཆོག་སྩལ་དུ་གསོལ། ། ཨོཾ་གུ་རུ་བུདྡྷ་བོ་དྷི་སཏྭ་ས་པ་རི་ཝཱ་ར་རཱུ་པ་ཀཱ་མ་གུ་ཎ་པཱུ་ཛི་ཏེ་ཧཱུྃ། ཕྱོགས་དུས་ཀུན་ན་ཟིན་དང་མ་ཟིན་པའི། ། ཡོན་ཏན་ཚིག་མཆོག་སྒྲ་སྙན་ཅི་མཆིས་རྣམས། ། མོས་བློས་སོགས། ཤབྡ། ཕྱོགས་དུས་ཀུན་ན་ཙན་དན་སྦྲུལ་སྙིང་དང་། ། ཨ་གར་ནག་སོགས་དབང་པོ་ཚིམ་བྱེད་རྣམས། ། གནྡྷེ། ཕྱོགས་དུས་ཀུན་ན་རོ་དང་བཅུད་ལྡན་པའི། ། ལུས་སེམས་རྟས་བྱེད་རོ་མཆོག་ཅི་མཆིས་རྣམས། ། རཱ་ས། ཕྱོགས་དུས་ཀུན་ན་འཇམ་མཉེན་འཁྲིལ་ཆགས་པའི། ། རེག་བྱའི་ཁྱད་པར་ལུས་སེམས་ཚིམ་བྱེད་རྣམས། ། སྤཪྵེ། ཞེས་སོ་སོའི་ཕྱག་རྒྱ་དང་བཅས་པས་མཆོད། ལེགས་པར་བཤམས་པའི་མཎྜལ་ཕྱག་ལེན་ལྟར་དབུལ་ཞིང་། སྤྲོ་ན་ཚོམ་བུ་སོ་བདུན་མ། མཇུག་ཏུ་གང་གི་མཆོད་རྫས་མ་དང་བཅས་པ་བྱ། གང་ལྟར་ཡང་། ཞིང་ཁམས་རྣམ་པར་དག་པ་འདིར། ། དབུས་ཀྱི་རི་རྒྱལ་རི་རབ་ལ། ། གླིང་བཞི་འདོད་ཡོན་ལྔ་ཡིས་བརྒྱན། ། ཉི་མ་ཟླ་བས་སྐོར་བ་བྱེད། ། ལྷ་མིའི་ལོངས་སྤྱོད་ཕུན་སུམ་ཚོགས། ། རྒྱལ་སྲིད་རིན་ཆེན་རྣམ་པ་བདུན། ། འདོད་འཇོའི་བ་དང་དཔག་བསམ་ཤིང་། ། མ་རྨོས་ལོ་ཏོག་གསེར་དང་དངུལ། ། འབྲུ་བཟང་ལོངས་སྤྱོད་བསམ་མི་ཁྱབ། ། དངོས་པོ་བཟང་ལ་གྱ་ནོམ་པ། ། བླ་མ་སངས་རྒྱས་རྣམས་ལ་འབུལ། ། རྫོགས་པའི་སངས་རྒྱས་ཐོབ་པར་ཤོག། ཨོཾ་གུ་རུ་བུདྡྷ་བོ་དྷི་སཏྭ་མཎྜ་ལ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ། ཞེས་བརྒྱ་རྩ་སོགས་ཅི་ནུས་དབུལ། གསུམ་པ་སྡིག་པ་བཤགས་པ་སོགས་ཡན་ལག་ལྷག་མ་ལྔ་ནི། བདག་ནི་ཐོག་མེད་དུས་ནས་སུ། ། ལས་དང་ཉོན་མོངས་དབང་གྱུར་པས། ། ལུས་དང་ངག་དང་ཡིད་སྒོ་ནས། ། རང་བཞིན་སྡིག་པ་ཅི་བགྱིས་དང་། ། སྡོམ་པ་གསུམ་དང་འགལ་གྱུར་པའི། ། ཉེས་པའི་ཚོགས་ཀུན་རབ་འགྱོད་པས། ། མཆོད་འོས་རྣམས་ཀྱི་སྤྱན་སྔ་རུ། ། སླན་ཆད་བསྡམ་པའི་སེམས་ཀྱིས་བཤགས། ། བླ་མའི་ཕྲིན་ལས་རྨད་བྱུང་དང་། ། རྒྱལ་དང་རྒྱལ་སྲས་རང་རྒྱལ་དང་། ། དགྲ་བཅོམ་སོ་སོ་སྐྱེ་བོ་ཡི། ། དགེ་བ་ཀུན་ལ་རྗེས་ཡི་རང་། ། འགྲོ་ཀུན་སྨིན་ཅིང་གྲོལ་བྱའི་ཕྱིར། ། བླ་མ་རྣམས་དང་སངས་རྒྱས་ལ། ། ཟབ་པ་དང་ནི་རྒྱ་ཆེ་བའི། ། ཆོས་ཀྱི་འཁོར་ལོ་བསྐོར་བར་བསྐུལ། ། སེམས་ཅན་ཇི་སྲིད་གནས་ཀྱི་བར། ། མྱ་ངན་མི་འདའ་རྟག་བཞུགས་ནས། ། འགྲོ་བ་ཀུན་གྱི་དོན་མཛད་པར། ། ཐལ་མོ་སྦྱར་ནས་གསོལ་བ་འདེབས། ། བྱང་ཆུབ་སྙིང་པོར་མཆིས་ཀྱི་བར། ། བླ་མ་མཆོག་དང་སངས་རྒྱས་དང་། ། ཆོས་དང་འཕགས་པའི་དགེ་འདུན་ལ། ། རྟག་ཏུ་གུས་པས་བདག་སྐྱབས་མཆི། ། སེམས་ཅན་ཀུན་གྱི་དོན་སླད་དུ། ། རྫོགས་པའི་བྱང་ཆུབ་ཐོབ་བྱའི་ཕྱིར། ། བྱང་ཆུབ་སེམས་ནི་བསྐྱེད་བགྱི་ཞིང་། ། བྱང་ཆུབ་སྤྱོད་པའང་སྤྱད་པར་བགྱི། ། ཡེ་ཤེས་གསལ་བའི་སྤྱན་ལྡན་པའི། ། བརྩེ་ལྡན་བླ་མའི་ཚོགས་རྣམས་དང་། ། རྒྱལ་བ་སྲས་དང་བཅས་པ་ཀུན། ། ཡུད་ཙམ་བདག་ལ་དགོངས་སུ་གསོལ། ། མ་རིག་པ་ཡིས་ལྡོངས་གྱུར་ཅིང་། ། ལས་ཀྱི་ཆུ་ཀླུང་གིས་འཕངས་པས། ། སྲིད་པའི་རྒྱ་མཚོར་ལྷུང་གྱུར་ཏེ། ། ཉོན་མོངས་ཆུ་སྲིན་དབང་གྱུར་པས། ། མི་བཟད་སྡུག་བསྔལ་གྱིས་གཟིར་བའི། ། ཉམ་ཆུང་བློ་གྲོས་རབ་དམན་པ། ། བདག་དང་སེམས་ཅན་ཐམས་ཅད་ཀྱི། ། སྐྱོབ་པ་མཛད་པར་གསོལ་བ་འདེབས། ། བདག་ཅག་རྣམས་ཀྱིས་རབ་འབད་ཀྱང་། ། ཐར་པའི་གོ་སྐབས་རྙེད་པར་དཀའ། ། ཁྱེད་ཀྱིས་ཐུགས་རྗེའི་ཕྱག་བརྐྱངས་ནས། ། སྲིད་པའི་མཚོ་ལས་བསྒྲལ་དུ་གསོལ། ། མངོན་པར་འདུ་བྱེད་ཀུན་གྱི་གཞི། ། ཚུལ་མིན་ཡིད་ལ་བྱེད་པའི་རྒྱུ། ། མ་རིག་མུན་པ་ཐིབས་པོ་ཆེ། ། ཡེ་ཤེས་ཟེར་གྱིས་བསལ་དུ་གསོལ། ། སྲིད་པའི་ཉེས་ཀུན་འབྱུང་བའི་གཞི། ། རྟོག་པ་ཐམས་ཅད་སྐྱེད་བྱེད་པ། ། བདག་ཏུ་འཛིན་པའི་འཁྲི་ཤིང་ནི། ། ཤེས་རབ་རལ་གྲིས་གཅད་དུ་གསོལ། ། ཀུན་རྨོངས་ཀུན་འཁྲུགས་ཀུན་ནས་དཀྲིས། ། ང་རྒྱལ་དང་ནི་ཕྲག་དོག་ཀུན། ། མགོན་པོ་ཁྱོད་ཀྱི་མཐུ་ཆེན་གྱིས། ། ཡེ་ཤེས་ཆེན་པོར་བསྒྱུར་དུ་གསོལ། ། སྲིད་པ་ཐོག་མེད་དུས་ནས་སུ། ། སེམས་ནི་ཉོན་མོངས་དབང་གྱུར་པས། ། བག་ཆགས་དྲི་མ་གང་བསགས་པ། ། ཡེ་ཤེས་ཆུ་ཡིས་སྦྱང་དུ་གསོལ། ། རང་གིས་མངོན་པར་སྤྱད་པའི་མཐུས། ། རང་ལ་རང་དབང་མེད་པར་ནི། ། སྡུག་བསྔལ་རྒྱ་མཚོར་འཕེན་བྱེད་པའི། ། ལས་ཀྱི་རླུང་ཤུགས་བཟློག་ཏུ་གསོལ། ། ལས་དང་ཉོན་མོངས་ཀྱིས་སྤྲུལ་པའི། ། སྐྱེ་རྒ་ན་དང་འཆི་ལ་སོགས། ། སྡུག་བསྔལ་འདུ་བྱེད་འགྱུར་བ་ཡི། ། སྡུག་བསྔལ་ཞི་བར་མཛད་དུ་གསོལ། ། ཐབས་དང་སྐྱབས་དང་དག་པ་དང་། ། ཐེག་ཆེན་ངེས་པར་འབྱུང་བ་ལས། ། སེམས་ཅན་རྣམས་ནི་རབ་བསླུ་བའི། ། བདུད་ཀྱི་ལས་རྣམས་བཟློག་ཏུ་གསོལ། ། འཇིག་རྟེན་པ་ཡི་དོན་གཉེར་བའི། ། རྙེད་དང་བཀུར་སྟི་ལ་སོགས་པ། ། སྙིང་པོ་མེད་པའི་བྱ་བ་ལས། ། ཡིད་ནི་རབ་ཏུ་བཟློག་ཏུ་གསོལ། ། ཀུན་གཞིའི་ལྟེ་བ་རབ་བརྟན་ཅིང་། ། རྟེན་འབྲེལ་ཡན་ལག་རྩིབས་བཅུ་གཉིས། ། སྡུག་བསྔལ་མུ་ཁྱུད་ཀྱིས་བསྐོར་བའི། ། སྲིད་པའི་འཁོར་ལོ་གཞིག་ཏུ་གསོལ། ། གཞན་དོན་ལ་སྐྱོ་བདག་ཆགས་པས། ། རང་ཉིད་ཞི་བ་དོན་གཉེར་བ། ། ཉན་ཐོས་ཐེག་པ་དམན་པའི་སེམས། ། རྣམ་པ་ཀུན་ཏུ་དགག་ཏུ་གསོལ། བདག་གི་ལུས་དང་ངག་དང་ནི། ། དེ་བཞིན་ཡིད་ཀྱི་སྒོ་ནས་ཀྱང་། ། སེམས་ཅན་ཀུན་ལ་རྣམ་ཀུན་ཏུ། ། ཕན་པ་རྒྱ་ཆེན་འབྱུང་བར་ཤོག། རྫོགས་པའི་བྱང་ཆུབ་སྒྲུབ་པ་ལ། ། ཕྱི་དང་ནང་གི་འཚེ་བ་ཡི། ། བར་དུ་གཅོད་པ་ཐམས་ཅད་ཀུན། ། ཉེ་བར་ཞི་བར་མཛད་དུ་གསོལ། ། བཤེས་གཉེན་གྲོགས་མཆོག་དམ་ཆོས་དང་། ། གནས་བཟང་བ་དང་ཡོ་བྱད་སོགས། ། རྟག་ཏུ་མཐུན་པའི་རྐྱེན་རྣམས་ཀུན། ། ལྷུན་གྱིས་གྲུབ་པར་མཛད་དུ་གསོལ། ། ཚེ་རིང་ནད་མེད་འབྱོར་ལྡན་ཞིང་། ། འགྲོ་ཀུན་རྟག་ཏུ་འདུན་པ་དང་། ། ཇི་ལྟར་བསམས་པའི་དོན་རྣམས་ཀུན། ། ཆོས་བཞིན་འགྲུབ་པར་མཛད་དུ་གསོལ། ། ཚེ་ཡི་འདུ་བྱེད་གཏོང་བའི་ཚེ། ། བླ་མ་མཆོག་དང་ཧེ་རུ་ཀཿ། མཁའ་འགྲོའི་དབང་པོ་དཔག་ཡས་ཀྱིས། ། མཁའ་སྤྱོད་གནས་སུ་བཀྲི་བར་མཛོད། ། མང་དུ་སྨྲོས་ཀྱང་ཅི་འཚལ་ཏེ། ། དབང་བཅུ་ལྡན་པ་ཁྱེད་རྣམས་ཀྱིས། ། ཇི་ལྟར་གོ་འཕང་མཆོག་བརྙེས་པ། ། དེ་ལྟར་བདག་གིས་ཐོབ་པར་མཛོད། ། བདག་གཞན་སྲིད་པའི་སྡུག་བསྔལ་གྱིས། ། རྣམ་པ་ཀུན་ཏུ་ཉམ་ཐག་པས། ། མི་ཤེས་བཞིན་དུ་གསོལ་བ་ལ། ། ཉེས་པ་སྣང་གང་བཟོད་པར་གསོལ། ། དགེ་བ་འདི་དང་དགེ་བ་གཞན། ། མ་ལུས་གཅིག་ཏུ་བསྡོམས་བྱས་ནས། ། སེམས་ཅན་ཀུན་གྱི་དོན་གྱི་ཕྱིར། ། རྫོགས་པའི་སངས་རྒྱས་མྱུར་ཐོབ་ཤོག། བདག་ནི་ཚེ་རབས་ཐམས་ཅད་དུ། ། རིགས་གཟུགས་འབྱོར་ལྡན་ཤེས་རབ་དང་། ། དབང་ཕྱུག་ཕུན་སུམ་ཚོགས་གྱུར་ཅིང་། ། ནད་མེད་ཚེ་དང་ལྡན་གྱུར་ཅིག། སངས་རྒྱས་འབྱུང་བ་མཉེས་བྱེད་ཅིང་། ། དམ་ཆོས་རྟག་ཏུ་སྤྱོད་པ་དང་། ། འཕགས་པའི་དགེ་འདུན་རྒྱ་མཚོའི་ཚོགས། ། རྣམ་པ་ཀུན་ཏུ་མཆོད་པར་ཤོག། ཀུན་དགའི་གསུང་རབ་རྟག་ཉན་ཅིང་། ། སྐུ་ཡི་རྒྱལ་མཚན་བལྟ་བ་དང་། ། དེ་ཡི་དཔལ་འབྱོར་བཟང་པོ་ཡིས། ། རྟག་ཏུ་བདག་ནི་སྐྱོང་བར་ཤོག། དད་དང་བརྩེ་དང་བརྩོན་པའི་མཐུས། ། བྱང་ཆུབ་ལམ་རྣམས་རྫོགས་བྱེད་ཅིང་། ། སངས་རྒྱས་ཞིང་ཀུན་སྦྱོང་བ་དང་། ། སེམས་ཅན་སྨིན་པར་བྱེད་པར་ཤོག། ཡིད་བཞིན་ནོར་བུ་ཆེན་པོ་ལྟར། ། བདག་ལས་སེམས་ཅན་ཐམས་ཅད་ཀྱི། ། ཡིད་ལ་འདོད་དགུ་འབྱུང་འགྱུར་ཞིང་། ། འགྲོ་ཀུན་ཚིམ་པར་བྱེད་པར་ཤོག། བདག་ལ་བརྟེན་ནས་འགྲོ་བ་ཀུན། ། ཟབ་མོའི་ལམ་ལ་རབ་ཞུགས་ནས། ། སྲིད་དང་ཞི་ལ་མི་གནས་པའི། ། བྱང་ཆུབ་ཆེན་པོ་ཐོབ་གྱུར་ཅིག། ། །བློ་གྲོས་སྒྲིབ་གཉིས་རྣམ་དག་པས། ། ཤིན་ཏུ་ཟབ་པའི་བློ་གྲོས་དང་། ། རྒྱ་ཆེའི་བློ་གྲོས་དང་ལྡན་པའི། ། བློ་གྲོས་ཆེན་པོར་བདག་གྱུར་ཅིག། ཚུལ་ཁྲིམས་རྒྱལ་མཚན་དང་ལྡན་ཞིང་། ། ཆོས་ཀྱི་རྒྱལ་མཚན་ལེགས་བཟུང་བས། ། བསྟན་པའི་རྒྱལ་མཚན་བརྟན་བྱས་ནས། ། ཐར་པའི་རྒྱལ་མཚན་སློང་བར་ཤོག། ཚོགས་གཉིས་དཔལ་རབ་རྫོགས་གྱུར་ནས། ། འགྲོ་བའི་དཔལ་མགོན་འབྱུང་བའི་གཞི། ། སྐུ་གསུམ་དཔལ་འབྱོར་ལྷུན་གྲུབ་སྟེ། ། སྲིད་ཞིའི་དཔལ་དུ་བདག་གྱུར་ཅིག། སྨོན་ལམ་བཟང་པོ་ལས་བྱུང་བའི། ། ཕྲིན་ལས་བཟང་པོས་འགྲོ་བ་ཀུན། ། སྐལ་བ་བཟང་པོར་ལེགས་སྒྲུབ་པའི། ། བརྟུལ་ཞུགས་བཟང་པོར་བདག་གྱུར་ཅིག། རྒྱལ་དང་རྒྱལ་བའི་སྲས་རྣམས་ཀྱི། ། རྗེས་སུ་བདག་ཀྱང་རབ་ཞུགས་ནས། ། དགེ་བ་འདི་དང་དགེ་བ་གཞན། ། ཐམས་ཅད་ཡོངས་སུ་བསྔོ་བར་བགྱི། ། གཞན་ཡང་སྐྱེ་བ་འདི་ཉིད་དུ། ། མི་མཐུན་ཕྱོགས་ཀུན་ཞི་བ་དང་། ། ཚེ་རིང་ནད་མེད་ཕུན་སུམ་ཚོགས། ། རྟག་ཏུ་བདེ་དང་ལྡན་གྱུར་ཅིག། བླ་མེད་བླ་མའི་ཐུགས་རྗེ་དང་། ། རྒྱལ་དང་རྒྱལ་སྲས་རང་རྒྱལ་དང་། ། དགྲ་བཅོམ་བདེན་པའི་བྱི